વણઝારાની વણઝાર નજરે પડે ને લાખો વણઝારો યાદ આવી જાય. લાખો એટલે એ વેળાનો લાખેણો માનવી. માથે લેરિયા ભાતની આંટાલી પાઘડી, ડોકમાં સોનાની હાંસડી ને વળી જાતભાતના નકશીકામ કરેલ ચાંદીના પતરાનો હારડો : મોરલા, પોઠીયા ને ઝાડવા ચિતરેલી કેડ સુધી ઝુલતી ડગલી : ગોઠણ સુધી પહોચતું ધોતિયું : પગમાં ચમચમ કરતી મોજડી : હાથમાં કડીઆળી ડાંગ: લાખો ધીંગો અને મજબુત : પહોળો અને પહોંચતો આદમી : જે જે પંથમાં વણઝારા પહોંચેલા તે તે પંથકમાં લાખાનું ઉજળું નામ બોલાતું.